TU พุ่ง 4% นิวไฮรอบ 6 เดือน โบรกฯแนะซื้อวางเป้า 21.20 บ. ปรับประมาณการปีนี้เพิ่ม
TU พุ่ง 4% นิวไฮรอบ 6 เดือน โบรกฯแนะซื้อวางเป้า 21.20 บ. ปรับประมาณการเพิ่มรับกำไรไตรมาส 3 ดีเกินคาด ชี้ผลงานปี 62 โตต่อ ล่าสุด ณ เวลา 10.57 น. อยู่ที่ 18.50 บาท บวก 0.70 บาท หรือ 3.93 % สูงสุดที่ 18.50 บาท ต่ำสุดที่ 17.90 บาท ด้วยมูลค่าซื้อขาย 197.04 ล้านบาท
19 พ.ย. 2561

ผู้สื่อข่าวรายงานว่า ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ล่าสุด ณ เวลา 10.57 น. อยู่ที่ 18.50 บาท บวก 0.70 บาท หรือ 3.93 % สูงสุดที่ 18.50 บาท ต่ำสุดที่ 17.90 บาท ด้วยมูลค่าซื้อขาย 197.04 ล้านบาท

ทั้งนี้ราคาหุ้น TU ปรับตัวขึ้นสูงสุดในรอบ 6 เดือน นับตั้งแต่ราคาหุ้นอยู่ที่ระดับ 18.70 บาท เมื่อวันที่ 9 พ.ค.2561
ด้าน บล.คันทรี่ กรุ๊ป ระบุในบทวิเคราะห์ แนะนำ “ซื้อ” หุ้น TU ให้ราคาเป้าหมาย 21.20 บาท โดย TU รายงานกำไรสุทธิไตรมาส 3/61 ที่ 1.3 พันล้านบาทดีกว่า บล.คันทรี่ กรุ๊ป คาดไว้ค่อนข้างมาก (คาด 929 ล้านบาท) และหากไม่รวมรายการพิเศษ กำไรปกติจะอยู่ที่ระดับ 1.6 พันล้านบาท (โต 62% เทียบจากไตรมาสก่อน และโต 26% เทียบจากปีก่อน)
โดยมีสาเหตุหลักมาจาก Gross profit margin ที่สูงถึง 15.7% ดีขึ้นจากไตรมาส 3/60 ที่ 14.2% ผลจากต้นทุนเนื้อสัตว์ที่มีการปรับตัวลดลง ซึ่งจากผลกำไรที่ออกมาดีกว่าคาดทำให้ บล.คันทรี่ กรุ๊ป ปรับประมาณการปี 2561 ขึ้นเล็กน้อยและมองว่าแนวโน้มกำไรปี 2562 ยังสดใสต่อเนื่องหนุนจากรายได้ธุรกิจใหม่ เบื้องต้นคาดกำไรสุทธิปี 2562 ที่ 4.7 พันล้านบาท (โต 41% เทียบจากปีก่อน)